**Referat fra ekstraordinær generalforsamling i   
Grundejerforeningen Farum Kaserne   
den 1. september 2014**

**Grundejerforeningens bestyrelse var repræsenteret ved**Carsten Formand  
Ann-Britt Næstformand  
Trine Bestyrelsesmedlem  
Hans Bestyrelsesmedlem  
Lars Bestyrelsesmedlem  
Henriette Suppleant

**Fremmødte medlemmer**:  
Ejerforeningen Garnisonsparken V/Formanden   
Ejerforeningen Golf Residence v/Formanden  
AAB, afdeling 97 v/Formanden for afdelingsbestyrelsen samt bestyrelsesmedlem

Individuelle grundejere fra Regimentsparken, Fairway Village, Pionerparken og Green Garden.

**Dagsorden:**Eneste punkt på dagsordenen var en afstemning om, hvorvidt hunde skal føres i snor på Grundejerforeningens område eller ej.  
  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Carsten bød velkommen og gav herefter ordet til Ann-Britt, der var udpeget som dirigent.

Ann-Britt kunne konstatere, at forsamlingen var lovligt indkaldt jf. vedtægterne. Ann-Britt oplyste desuden, at man havde fravalgt deltagelse af fra administrator, da der kun var ét enkelt punkt på dagsordenen, som bestyrelsen nok mente at kunne håndtere.

Carsten gennemgik herefter baggrunden for afstemningsforslaget.   
I takt med områdets fortsatte udbygning og som følge heraf et stærkt stigende antal beboere, har kombinationen af løse hunde, legende børn, cyklister og øget biltrafik vist sig at være, om ikke farlig, så i hvert fald uhensigtsmæssig. Lars kunne supplerende oplyse, at der har vist sig at være behov for en vis ensretning af retningslinjerne på området, da bestyrelsen er gjort bekendt med, at både ejerforeningen Garnisonsparken og AAB Afdeling 97 individuelle ordensreglement /husorden foreskriver, at hunde skal føres i snor på disse delområder.

Et medlem spurgte til en evt. skiltning på området.  
Carsten kunne oplyse, at bestyrelsen vil undersøge mulighed for skiltning i stil med den golfbanen benytter, hvilken vil sige små lave pullerter udformet i træ og påsat piktogrammer. Det er bestyrelsens holdning, at der kun skal opsættes det absolut nødvendige antal pullerter, da man ikke mener at skilte forskønner området og gerne vil undgå en ”skilteskov”.  
Henriette henviste desuden til referatet fra seneste bestyrelsesmøde, som om kan læses på www.farumkaserne.dk   
  
Et medlem spurgte til sanktionsmulighederne, såfremt enkelte hundeejere fortsat færdes med deres hunde løse.   
Carsten oplyste, at forslaget er en skærpelse af hundeloven, og at hundeejere, der ikke efterkommer de fælles regler på de private områder, kan politianmeldes. Henriette kunne oplyse, at forseelsen kan takseres med en bøde på 2000 kr. fra politiet, hvilket har vist sig at være forholdsvis præventivt. I første omgang gælder det dog om at forsøge sig med dialog ift. den konkrete hundeejer.

Herefter gik man til afstemningen.

Forslaget blev enstemmigt vedtaget.